**Silvija Seres** (født 28. juni 1970 i Bor i Jugoslavia, nåværende Serbia) er en ungarskfødt norsk matematiker og bedriftsrådgiver. Hun er styreleder i Norsk Rikstoto og har bakgrunn som mellomleder i Fast Search & Transfer og Microsoft. Seres jobber per 2018 som selvstendig næringsdrivende bedriftsrådgiver og er styremedlem i flere selskaper.

Seres ble cand.scient. i informatikk ved Universitetet i Oslo med hovedoppgaven *Snitt og induksjon ved automatisk generering av bevis*. Hun tok ph.d.-grad i matematikk ved Wolfson College ved University of Oxford i 2001. I tillegg har hun MBA-grad fra INSEAD. Etter ph.d.-graden var hun ansatt som postdoktor (*Prize Fellow*) ved Oxford i tre år. Hun var høgskolelektor (*assistant professor*) ved den daværende Dar Al Hekma-høgskolen, en privat høgskole (senere universitet) i Saudi-Arabia, og var knyttet til det nyetablerte instituttet for handels- og IT-fag der.

Hun har jobbet som systemutvikler og forsker med AltaVista i Silicon Valley, samt som forretningsutvikler og leder i Norge. Hun var direktør for forretningsutvikling i IT-selskapet Fast Search & Transfer, og hadde senere en tilsvarende stilling i den norske avdelingen av Microsoft, etter selskapets oppkjøp av Fast.

Per 2018 sitter hun i styret i en rekke offentlige og private selskaper, blant annet NRK, DNV GL, Oslo Børs, Academedia og Nordea. Hun er medlem av bedriftsforsamlingen i Telenor og har vært medlem i flere regjeringsutvalg, blant annet Digital 21. Hun har tidligere vært med i styrene i Opera Software *Dagbladet*, Statkraft, Aschehoug og Norsk Tipping (nestleder), og Transparency International, Teknologirådet og Alarga. Seres er president i Polyteknisk Forening.

Seres står bak to teknologiblogger, «De som bygger det nye Norge» og «Lørn.tech».

I 2020 ble hun utnevnt til medlem av NATOs høynivågruppe for teknologi og brytningsteknologi.

Referanser
----------

1. ↑  Bengt Berg (15. januar 2020). «Økonomisk krise: Tar oppvasken etter herrefesten». Dagbladet.
2. ↑  «Her er Norges fremste teknologikvinner» Arkivert 6. oktober 2014 hos Wayback Machine. *Teknisk Ukeblad* 7. mars 2013; besøkt 26. september 2014.
3. ↑  «Flerkulturell kunnskap gir suksess», *Utrop* 2. februar 2012.
4. ↑  *Snitt og induksjon ved automatisk generering av bevis[*død lenke*]*. Oria.no
5. ↑  Avhandling: ‘’The Algebra of Logic Programming Arkivert 7. oktober 2014 hos Wayback Machine.’’(2001); besøkt 26. september 2014.
6. ↑  INSEAD Alumni Association: Presentasjon på INSEADs alumni-sider; besøkt 26. september 2014.
7. ↑  «Ferske fjes: Fasts superdame», *Økonomisk rapport* 11. november 2004.
8. 1 2  «Hodet over vann», *Dagens Næringsliv* 10. juli 2010.
9. ↑  «Innvandrernes 10 på topp», *Aftenposten* 3. oktober 2005.
10. ↑  «Opera-bråket lagt på is», *Dagens Næringsliv* 22. juni 2007.
11. ↑  «Grundekjøn ut av Statkraft», *Fædrelandsvennen* 1. juli 2010.
12. ↑  Oversikt over styret på Transparency Internationals nettsted; besøkt 26. september 2014.
13. ↑  Infomasjon om styrets sammensetning Arkivert 6. oktober 2014 hos Wayback Machine. på Norsk Tippings nettsted; besøkt 26. september 2014.
14. ↑  Kjersti Nipen (24. august 2017). «Silvija Seres har svaret på hva Norge skal leve av etter oljen». Aftenposten. Besøkt 10. september 2017.
15. ↑

Eksterne lenker
---------------

* Nettsted for Silvija Seres

|  |  |
| --- | --- |
| Oppslagsverk/autoritetsdata | BIBSYS **·** VIAF
 |